Gara poetica 
Guspini (1911)

Poetas:
Pittanu Moretti (Tresnuraghes)
Antonandria Cucca (Ossi)
Antoni Farina (Osilo) 

Temi:
Tema:  Su segnore – S’arte – Su mandrone ladru

Estrazione:
Morette: Su segnore
Cucca: S'arte
Farina: Su mandrone ladru 

FARINA 
Guspini ti saludo cun ardore 
apedas semper salude e recreu.
Su testamentu ch’at lassadu Deu 
oe in die no at pius valore; 
ma chie l'at derrutu est su segnore 
pro si godire de su bene meu; 
a mie a tribulare mi castigada 
est'issu chi a furare mi obrigada.

MORETTI
Caru Farina ses fatende isbagliu 
non comintzes cun custa prepotentzia, 
pensa de ti purgare sa cuscientzia 
si no para su petu a bersagliu,
‘eo non chelzo su tou tribagliu 
no isco si nde ses a conoschentzia. 
Tue fura, mandrone cun malitzia, 
chi poi già t'agiustat sa giustitzia.

CUCCA 
Farina canta seriu e giocundu 
s'idea mala mezus lassa a parte; 
si tue crese c'arrives a Marte 
viceversa sese andende a fundu; 
si trancuillu ti cheres in su mundu 
ponemi mente e leadi un'arte: 
si faghes gai ses vittoriosu 
de su segnore non sies gelosu.

FARINA 
Antonandria bene isculta a mie 
non chelzo chi ti ponzes in abissu; 
mai segnore deo naro a issu 
ca rispetare solu devo a tie; 
ti naro chi su ladru oe in die, 
s'est bonu, in totu est ammissu.
Moretti cun sa sua intelligentzia 
sun pagos chi li faghen riverentzia.

MORETTI 
Farina isculta e ponebi figura 
si cheres fagher una vida bella, 
mira chi ses iscrittu in sa tabella 
si non lassas su visciu de sa fura; 
si a su male tou non das cura 
fatu tou b’at semper sentinella. 
Pro cantu sies lestru e chi ti fuese 
oe ti salvas e cras bi ruese.

CUCCA 
Farina pensa a jambare via 
abbandona sa vida ‘e su mandrillu, 
si nono contas unu cocodrillu 
chi morit solu chena cumpagnia; 
impara tue nessi s'arte mia 
gai podes campare trancuillu: 
si asa un'arte vives in assentu 
passas sa vida felice e cuntentu.

FARINA 
Antonandria cuntentu ti crese 
chi tue faghes una bona vida, 
deo non chelzo peruna guida 
ca so lestru de manos e de pese; 
su chi balanzas tue in d'unu mese 
deo mi lu balanzo in d'una chida. 
E mai appo a tenner malumore 
e mind'afuto de ogni signore.

MORETTI
Farina tue ses lestru e lezeri 
però contas semper una legera, 
ti l'appo nadu bene cunsidera 
pensa de jambare mestieri,
mira ch'est furbu su carabineri
chi prestu ti che jughede a galera;
e cando in su giornale a tie iscriene
s'arte cun su segnore si nde riene.

CUCCA 
Farina a su segnore intesu l'asa 
e-d-est giustu su sou paragone, 
chirca de jambare intentzione 
si nono non b'arrivas a sa basa 
podes girare dae oe a crasa
Però poi che finis in presone.
Si cussa idea mala non la lassas
Sa vida tua in galera che passas.

FARINA 
Caru collega, ponebei afficcu, 
creo chi a mie connosches assai; 
e deo sigo semper a fagher gai 
apo a firmare cando poi so ricu: 
e tue trata sa pala e su picu 
però soddu non nd’as a bider mai: 
inue passo totu bene miro 
cando fato su tantu mi retiro.

MORETTI 
Farina s'est fatende contu mannu 
giughet su caddu de Santu Frantziscu, 
pro issu e prontu paradu su biscu 
che puzoneddu ruet in s'ingannu; 
si in libertade si passat un'annu 
tres'annos si los passat in su friscu: 
cantu durat fatende cuss’impreu 
pro issu non b’at santos e nen Deu.

CUCCA 
Caru Farina ses andende a fundu, 
chirca de la segare sa trobea, 
si totu aimis tentu cuss’idea
comente dimis viver in su mundu;
tue contas unu vagabundu
pro forza as’a fagher vida fea.
Ischi chi b’est sa legge pro guida
e ses pur’in perigulu de vida.

FARINA 
Antonandiria lassa sa matana 
si non ti naro chi ses importunu, 
bae chi deo non resto dejunu 
pro chi s'idea mia no est vana; 
a tribagliare non nde tenzo gana 
comente gana non nd’at niunu: 
cumprendo de su mundu sos valores 
deghe tribaglian e chentu segnores.

MORETTI 
Tue Farina l'as semper cun megu 
ma però deo ti fatto calmare, 
a Cucca solu poto rispettare 
a unu istropiadu e-a su zegu, 
ma si tue no as un'impiegu 
ti naro a tie ti fatto arrestare: 
bi nd'at medas de custos attrividos 
e dian cherrer totu remunidos.

CUCCA 
Farina atzetta su meu cussizu 
tando cun megus t’ispassas e giogas, 
comente ses andende mi l'attrogas 
chi deo a tie non ponzo in fastizu, 
si a furare tenes su manizzu, 
nara, Farina, it’est chi nde ‘ogas: 
si cheres esser bonu cristianu 
dae sa fura 'istache lontanu.

FARINA
Cun su tribagliu fattu apoo divortziu 
deo non timo, nen legge nen Deu, 
si tue cheres pone fattu meu
Antonandria già ti ponzo in sotziu,
cantu prestu mi fatto unu negotziu,
poi poto lassare cussu impreu:
si tue sighis a tribagliare in s'arte
mai unu soddu ti pones a parte.

MORETTI
Antonandria 'ista bene attentu
non ponzes mente a sos cussizos suos,
si non finides male tot'a duos
'istad’in s'arte tua cun assentu.
Pro issu beni prestu su momentu
Chi a furare faghet sos congruos:
si sighit ancora gai a faeddare
deo matessi lu fatt’arrestare.

CUCCA 
Prite Farina mi faeddas gai 
a fagher s'arte de su palandrone, 
e si mi dasa unu milione 
cussu cuntentu non ti lu do mai; 
tue Farina in bon'ora bai 
c’asa su coro che unu leone: 
sì, un'istante cun tegus trattenzo, 
però infatu tou non bi ‘enzo.

FARINA
Moretti non mi faghes una tzudda 
pro cantu sies una bona ispia,
pius a prestu est ch'asa gelosia
chi tue pappas sou e deo sa pudda;
e sa giustizia non mi faghet nudda
ca deo isco passare in larga via.
Ti prego lassa in paghe sos ladrones
si non Moretti sa vida bi pones.

MORETTI 
Farina pon’a parte sas minetas 
già l'ischis chi sa pinna bene impreo, 
e si ti ponzo una mancia deo 
mancu in totta vida ti l'innettas; 
e si abberu est chi m'appretas 
finas a t'impresonare non m’arreo. 
Mezus chi fetes su dovere tou 
si no non papas nen pudda ne ou.

CUCCA 
Caru Antoni Farina pone mente 
abbarra onestu e bonu a puntu fissu, 
ca si nono che rues in s’abissu
toccat a tie a ‘istare prudente;
già l'ischis chi Moretti est un’agente
t'impresonada cando cheret issu:
duncas abbarra calmu e mansuetu
ca Moretti est un'agente segretu.

FARINA 
Caru Antonandria a tie istimo 
e semper t'app’a tenner a fiancu, 
e si Moretti est'unu mangia francu 
‘ista seguru chi ja non lu timo 
e si l'agato solu già lu frimo
tando li fato su contu in biancu: 
e prestu at a benner cussa die 
bider a Moretti timende a mie.

MORETTI 
Si mi minetas de cussa manera
tue caru Farina ses illusu,
pro cust’istante non nde fatt’abusu
però non timo no sa tua ispera;
ca si pro casu ti ponzo in galera
‘ista seguru non nd’essis piusu:
e tando in te non b’at pius perdonu
ti fatto ischire si so malu o bonu.

CUCCA 
Moretti chi ses òmine ‘e sustantzia 
de custu pellegrinu appas dolu, 
pro issu non ti ponzas oriolu 
non li trunches in pese s'isperantzia, 
lassa chi cando faghet sa mancantzia 
issu s'at a calmare solu solu: 
deo non creo chi siet ladrone
ca est unu fantasticu ciarrone.

FARINA 
Su chi m’as nadu Cucca est giustu iscrio 
non chelzo cun Moretti fagher gherra, 
e non pretenzo nen parte e nen perra 
a su destinu meu mi avvio;
bos lass’in paghe e bos naro adio
chirco fortuna in attera terra:
si atzettades bos tocco sas manos
arrivederci trancuillos e sanos.

MORETTI
Farina cheret dare sos adios 
pro s'allargare dae sa dimora, 
parti Farina e bae in bon'ora
a lontanu dae sos ojos mios;
bastat ch'appas coraggiu fortza e brios
Deus t'assistat e nostra Segnora:
però t’averto su tribagliu istima
e-i sa terra tua no frastima.

CUCCA 
Farina s’est detzisu ‘e partire 
deo ti sento che amigu sardu, 
però ti prego chi appes reguardu, 
tue sa legge la deve timire; 
ca ses a tempu de ti cunvertire 
a ti pentire no est mai tardu: 
pessa de fagher una vida comuna 
bae in bon'ora e bona fortuna.

FARINA 
Deo ti giuro ch’app’a ponner mente 
chelzo passare sa vida serena, 
si mi poto salvare calchi pena 
app’a esser cun totu ubbidiente; 
como no isco s’ando a continente 
o fossi siat puru in terr’anzena: 
si puru parto cun ais e cun ois 
'eo bos naro m'ammento de ‘ois.

MORETTI 
Caru Farina si partinde sese 
pro parte mia benis perdonadu, 
t'auguro chi sies fortunadu 
comente tue bramare ti dese, 
e deo so dolente si mi crese 
si in calchi puntu t’appo maltratadu. 
Mira chi in d'ogni terra b’est sa posta 
si m'iscries ti torro sa risposta.

CUCCA 
Caru istimadu Antoni Farina 
tue iscusare mi podes a mie, 
appenas chi arrivis a inie 
faghemi prestu una litterina, 
Deus t'assistat e sa Mama divina 
chi sien in favore semper a tie: 
Deus ti diet su santu perdonu, 
ma tue pensa de fagher a bonu.

FARINA 
Su coro meu s'est bestidu e luttu 
cando ti pesso Cucca e non t’agatto, 
appo giuradu chi su bravu fatto 
a tribagliare mi, so resolutu;
a costu de papare pane asciuttu
inue passo a tottu bene tratto:
mi ch'esso fora dae sos fastizos
e ponzo mente a sos tuos cussizos.

MORETTI 
Parti Farina pulidu e perfettu 
in d'ogni terra s'istranzu l'atzettana, 
totu sos malos che-a tie fetana 
de jambare su malu intellettu, 
tue usa cun totu su rispettu 
chi tando a tie puru ti rispettana: 
e tribaglia cun bona volontade 
gai d'ognunu t'istimat che fràde.

CUCCA 
Farina a tribagliare ti rassigna 
sias semper bonu cristianu, 
pro cantu tue restas lontanu 
est comente chi sies in Sardigna. 
Parti cun coro e anima benigna 
e-a torrare tranquillu e sanu: 
e cancella dae coro d-ogni neu 
bae chi in dogni terra già b'est Deu.

FARINA 
Deo so prontu a sa mia partentzia 
però sento su coro tristu e feu, 
già chi mas nadu in d'ogni terra est Deu 
issu mi at a dare resistentzia; 
lass’a bois cun bona permalnentzia 
prestu bos mando un’iscrìttu meu: 
devo partire cun gioia e cun brama 
arrivederci amigos, babbu e mama.

MORETTI 
Farina at saludadu a tottu cantos 
pro su distaccu sou m'addoloro, 
mancari gai l'istimo e l'adoro
torret pienu de onore e bantos;
in favore li siana sos santos
e-a torrare garrigu de oro.
Custu auguriu ti siat cuntzedidu,
già chi a su ‘onu ti ses convertidu.

CUCCA 
Accò Moretti, Farina est partidu 
Che puzzoneddu at leadu su ‘olu, 
a crês chi deo nd'appo pena e dolu 
pessende a issu no appo dormidu; 
so cuntentu chi s'est cunvertidu 
no este in su mundu issu solu: 
peus de issu nd'appo bidu meda
issu at cumpresu e gai s’emendeda.

MORETTI 
So cuntentu chi Farina est partidu 
l'auguro chi sie fortunadu,
tue l'as a su bonu cunsizadu
e che amigu l'asa preferidu,
ma deo puru l'appo impauridu
e pro cussu Farina s’est calmadu:
Fossi at cumpresu sa mia morale
si no aiat sighidu a fagher male.

CUCCA 
Bae chi male non nd'at mai fattu 
solu chi fit simplicedd’e ignotu, 
cun sa limba faghiada abolotu 
però cun megus fit semper isatu 
e mai at cummissu unu reatu; 
ca deo bene già l'appo connotu.
Poi fidi de bonu coro puru
e lastima su giovanu s'iscuru.

MORETTI 
Chissà chi siet comente ses nende 
sa manu in su fogu non bi ponzo, 
ca deo, l'appo bidu semper a zonzo 
e mai l'appo bidu tribagliende 
non cretás chi lu sia critichende
e mancu como a palas lu birgonzo. 
De gai non nde chirco pilu in s'ou, 
e arrivet a su cuntentu sou.

CUCCA 
Tue connotu non l'as bastante 
pro chi mai non l'as affiancadu, 
ti naro chi at puru tribagliadu 
a sa campagna sua fit amante; 
Farina e detzente benestante 
e pro cussu chi fit inberriadu: 
e como gira-mundu isperimentada 
e so convintu chi issu s'assentada

MORETTI 
Tue m'as nadu chi istaiat bene 
ma non aiat nen conca nen coa,
chissà como ch'est in zona noa
chi siet bravu giovanu lu crene;
si cussa 'idea bona la mantene
podet puru Farina faghes proa.
E si Farina faghet aumentu,
ti giuro fintzas deo so cuntentu.

FARINA 
Caru collega Antonandria Cucca 
ti fato ischire chi so in Torinu, 
disizu appo ‘e t'aer a vicinu
faeddare a tie cun sa 'ucca;
chi su padronu meu est unu duca
e tento solu su sou giardinu:
in su dovere meu so pretzisu
e mi parzo in d'unu para'disu.

CUCCA 
Moretti isculta sa bella notitzia 
chi m'at iscrittu Antoni Farina, 
apenas leggid’appo sa foglina 
appo proadu in coro una delitzia, 
ti l'appo nadu chi chena malitzia 
no est tipu de mala disciplina. 
Su mere sou est su duca e Torinu 
e issu est survegliante in su giardinu.

MORETTI 
Biad'a chie tenet cussos donos 
ca acuistan meritos e regalos, 
bi nd’at medas ch’a minore sun malos 
poi a mannos diventana bonos, 
agatan puru sos menzus padronos 
e sunu semper in mesu a sos iscialos. 
Prima a fagher male issos s’ispinghene 
e posca pro su bonu si distinghene.

CUCCA 
Deo como rispondo a custu avvisu 
ch'est unu soddu misera moneda, 
e mi at nadu chi istat bene meda 
pare chi siede in su paradisu 
e su dovere lu faghe pretzisu 
est diventadu umile che seda:
at agatadu su bonu caminu 
fossi fit cussu su sou destinu.

MORETTI 
A mie non mi causat ispantu 
de cussas cosas so a connoschentzia, 
deo li fatto tanta riverentzia 
in parte l'app’a dare onore e bantu, 
si li rispondes saludalu tantu 
de iscusare a mie appat pascientzia. 
Saludalu tue a boghe forte 
ch’apat bonu saludu e bona sorte.

CUCCA 
Caru Farina, deris appo retzidu 
s’iscritu tou tantu desizadu, 
chi ses in bonu istadu m'as nadu 
chi su duca t’at tantu preferìdu:
in parte mia Moretti l'at ischidu 
su cale chi s’est tantu rallegradu 
ch'as agatadu unu postu fissu. 
Ti saludo Farina, deo e issu.

FARINA 
Caru collega meu Antonandria; 
s'afetu tou semper lu mantenzo 
e-a Moretti puru in coro tenzo 
issu puru m'at' postu in bona via, 
appo a benner pro Santa Maria 
e pagas dies cun bois tratenzo: 
c’a nd'appo meda tantu piaghere 
si permissu a mie dat su mere.

MORETTI 
Narami Cucca, si notizia as tentu 
dae Farina s'istimadu amigu, 
a fagher bene semper est unu obbrigu 
cando s'amigu est in patimentu, 
ca pesso chi su meu avvertimentu 
l’est servidu a Farina pro castigu: 
su diciu antigu no est isbagliadu 
su ramu tortu cheret adritzadu.

CUCCA 
Su collega Farina m’at iscrittu 
pienu de orgogliu e allegria, 
mi at nadu puru pro Santa Maria 
benidi pro sa festa poveritu, 
ringraziat tantu su tou meritu 
nende chi l'as postu in bona via: 
a mie puru dada onore e bantu 
ca l'appo fattu bene atteretantu.

MORETTI 
Si torrad'issu pro Santa Maria
deo l'atzeto cun tantu desizu
e sigo a li dare ogni cunsizu 
comente tue puru Antonandria; 
a bortas non li ‘enzat sa mania
de si torrar’a ponner in fastizu:
e non lu naro pro perunu iscopu
su fagher bene no est mai tropu. 

CUCCA 
Su fagher bene no este un'iscialu 
e dovere de bona intelligentzia, 
cheret bene pulida sa cuscientzia 
pro salvare su bonu dae su malu; 
creo chi siet s'unicu regalu
pro unu che ruinde in penitentzia: 
Tando finas su malu si nde satziat 
e-a pustis sos seguru ti ringratziat. 

MORETTI 
Toccat a-i custu tema narrer adiu 
creo chi siet ora e l'agabare, 
ca si poi sighimus a cantare 
benid’a mancare forza e briu; 
però ti naro cantu resto biu 
su c'at bisonzu lu devo ajuare: 
ca est dovere de s'òmine 'onu 
ca s'unica vinditta est su perdonu.